**15. PÉNZÜGYI RENDÉSZETI ALAPKÉPZÉSI SZAK**

534/2023. (XII. 5.) Korm. rendelet

**A/ A szak alapadatai**

**1. Az alapképzési szak megnevezése:**

a) magyar nyelven: pénzügyi rendészeti alapképzési szak

b) angol nyelven: Financial Law Enforcement Officer bachelor programme

**2. Az alapképzési szak szakirányai:**-

a) magyar nyelven: pénzügyi nyomozói szakirány

b) angol nyelven: Specialization in Financial Investigation

c) magyar nyelven: vámigazgatási és rendészeti szakirány

d) angol nyelven: Specialization in Customs Administration and Law Enforcement

**3. Az alapképzési szakon szerezhető szakképzettség oklevélben szereplő megnevezése:**

a) magyar nyelven: pénzügyi nyomozó tiszt

b) angol nyelven: Financial Investigation Officer

c) magyar nyelven: vámigazgatási és rendészeti tiszt

d) angol nyelven: Customs Administration and Law Enforcement Officer

**4. Az alapképzési szak profilja:**

**4.1. képzési terület szerinti besorolása:** államtudományi képzési terület, rendészeti felsőoktatás

**4.2. a végzettségi szint besorolása:**

a) alapfokozat (baccalaureus, bachelor of arts, rövidítve: BA)

b) ISCED 2011 szerint: 655

c) Magyar Képesítési Keretrendszer/Európai Képesítési Keretrendszer szerint: 6

**4.3. a szakképzettség képzési területek egységes osztályozási rendszere szerinti tanulmányi területi besorolása ISCED-F 2013 szerint:** 1032

**4.4. a szak orientációja**: gyakorlatorientált (60–70 százalék)

**B/ A képzés szerkezeti és kimeneti jellemzői**

**5. A képzési idő félévekben:** 8 félév

**6. Az alapfokozat megszerzéséhez összegyűjtendő kreditek száma:** 240 kredit

6.1. A szakdolgozathoz vagy diplomamunka elkészítéséhez rendelt kreditek száma: 4-8 kredit

6.2. Szakmai gyakorlati képzéshez rendelt kreditek száma: 25-30 kredit

6.3. A szakirány elvégzésével összegyűjtendő kreditek minimális száma: 60 kredit

**7. Az alapképzési szak képzési célja, a szakmai kompetenciák leírása**:

**7.1. A képzés célja:**A pénzügyi rendészeti szakon a képzés négy fő területre összpontosít: adóigazgatási, bűnügyi, vámszakmai és rendészeti tevékenységre. A cél olyan szakemberek képzése, akik az adó- és vámhatóságnál alkalmasak lesznek az említett szakmai területeken felmerülő feladatok magas színvonalú ellátására, továbbá Magyarország európai uniós tagságából eredő, a magyar vámhatóságra háruló nemzetközi elvárások teljesítésére.

**7.2. Az elsajátítandó szakmai kompetenciák:**

**7.2.1. Tudás:**

- Alaposan ismeri és érti az adó- és vámhatósági feladatrendszerhez kötődő legfontosabb összefüggéseket, elméleteket és az ezeket felépítő fogalomrendszert.

- Szakterületével összefüggően átfogó jogi − adójogi, alkotmányjogi, büntetőjogi, büntető eljárásjogi, közigazgatási jogi, hatósági eljárásjogi, polgári jogi, nemzetközi és európai uniós jogi − ismeretekkel rendelkezik.

- Ismeri az adó- és vámhatóság szervezeti felépítését, működését, az adó- és vámhatósági szolgálati jogviszonyból fakadó jogait és kötelességeit, valamint a tevékenysége során alkalmazott elveket, eljárásokat és eszközöket.

- Jól ismeri az adó- és vámhatóságnál működő informatikai eszközöket, alkalmazásokat és rendszereket, valamint a speciális technikai eszközöket technológiai megoldásokat.

- Rendelkezik államtudományi, biztonságpolitikai, nemzetbiztonsági, közpénzügyi és államháztartástani, emberi erőforrás-gazdálkodási, vezetési alapismeretekkel.

- Az adó- és vámhatósági szabályozás sajátos jellegéből fakadóan rendelkezik az európai uniós integráció történetéről, intézményrendszeréről és a gyakorlati megvalósulásáról szóló ismeretekkel.

- Legalább egy idegen nyelven megbízható szinten ismeri az adó- és vámhatósági szakterületére jellemző szakkifejezéseket.

**7.2.2. Képesség:**

- Képes vámhatósági, rendészeti és nyomozati eljárásokat végezni a határon, belföldön és alkalmanként mobil csoportokban.

- Képes az adó- és vámhatósági elvárásoknak megfelelően szóbeli és írásbeli beszámolók, elemzések, statisztikai adatsorok készítésére.

- Az adó- és vámhatóság szervezeti, stratégiai céljainak érvényesítése érdekében képes határozottan fellépni.

- Az adó- és vámhatósági munkakörében képes a feladatait útmutatás nélkül, önállóan ellátni, ennek során képes a rendelkezésére álló erőforrásokat optimálisan felhasználni.

- Képes az adó- és vámhatóságnál a szakmai területét érintő feladatok koordinálására, ennek során – szükség szerint – munkáját összehangolja más szakmai területekkel, más hivatásrendekkel.

- Képes a munkakörében meghatározott feladatokat tervezni, szervezni, a feladatok végrehajtása során következtetéseket, javaslatokat megfogalmazni.

**7.2.3. Attitűd:**

- Adó- és vámhatósági tevékenységével a közösség érdekeit szolgálja, hitelesen közvetíti a szervezet társadalmi szerepét, értékeit.

- A pénzügyőri hivatásának megfelelő életvitelt folytat.

- Elfogadja az adó- és vámhatóság etikai normáit és szabályait, és ezeket a szakmai feladatok ellátásában, az emberi kapcsolatokban és a kommunikációban egyaránt képes betartani.

- Lojális a Nemzeti Adó- és Vámhivatal szervezetéhez, a pénzügyőri hivatáshoz.

**7.2.4. Autonómia és felelősség:**

- Adó- és vámhatósági munkájában jellemző a pártatlanság, az igazságos és méltányos jogszolgáltatás.

**7.3. Az elsajátítandó szakirányú kompetenciák:**

**7.3.1. pénzügyi nyomozói szakirányon**

**7.3.1.1. Tudás:**

- Alaposan ismeri az adó- és vámhatóság bűnüldözési tevékenységhez kapcsolódó átfogó fogalmakat, összefüggéseket, szabályokat, folyamatokat és eljárásokat.

- Ismeri az adó- és vámhatósági bűnügyi elemző-értékelő munka területeit, elveit és módszereinek alkalmazására vonatkozó alapokat.

- Tisztában van a titkos információgyűjtésre és a büntetőeljárásról szóló törvény szerinti leplezett eszközök alkalmazására vonatkozó jogszabályi rendelkezésekkel és alapos gyakorlati végrehajtási ismeretekkel rendelkezik.

- Tisztában van a hazai és a nemzetközi bűnügyi együttműködés szabályaival, a nemzetközi műveletek tervezési és információs alapismereteivel.

- A pénzügyi nyomozói munka elvárásainak megfelelően mélyreható kriminalisztikai − technikai, taktikai, metodikai − ismeretekkel rendelkezik.

- Magas szinten tisztában van az adó- és vámhatóságnál zajló nyomozások lefolytatásának, a nyomozási cselekmények végrehajtásának szabályaival.

- Ismeri az adó- és vámhatóság bűnügyi szakterületének alapvető szakmai és jogi terminológiáját.

- Tisztában van az adó- és vámhatóság bűnügyi szakmai ágának tevékenységéhez kapcsolódó alapvető elméletekkel, a bűnügyi szakmai ág működésével, struktúrájával, kapcsolatrendszerével.

**7.3.1.2. Képesség:**

- Magas szinten képes az adó- és vámhatóság bűnügyi szakterületén a megelőzési, a felderítési és a nyomozási tevékenységre.

- Magabiztosan képes a költségvetést károsító bűncselekményt elkövetők kriminalisztikai, kriminológiai jellemzőinek feltárására.

- Képes az adó- és vámhatósági bűnügyi elemzéseket és értékeléseket elkészíteni, ismertetni.

- Képes alkalmazni az adó- és vámhatóság bűnügyi szakmai ágának tevékenységi körében felmerülő feladatok megoldásában a megismert fogalmakat, szabályokat, összefüggéseket, folyamatokat, amely alapján képes szakmai kérdések értelmezésére.

**7.3.1.3. Attitűd**:

- Fontosnak tartja az adó- és vámhatóság bűnügyi szakterülete gondolkodás- és szemléletmódjának hiteles közvetítését.

- Nyitott az adó- és vámhatóság bűnügyi szakmai ágának tevékenységével kapcsolatos új és specifikus ismeretek megszerzésére, az új eszközökkel és módszerekkel kapcsolatban.

**7.3.1.4. Autonómia és felelősség**:

- Önállóan és felelősséggel vesz részt az adó- és vámhatóság bűnügyi szakmai ágának tevékenységével kapcsolatos szervezeten belüli és azon kívüli szakmai fórumok munkájában.

**7.3.2. vámigazgatási és rendészeti szakirányon**

**7.3.2.1. Tudás:**

- Átfogóan ismeri az adó- és vámhatóság vámigazgatási és rendészeti szakterületének szakmai és jogi terminológiáját.

- Részletesen ismeri az adó- és vámigazgatási és rendészeti szakterületének tevékenységéhez kapcsolódó átfogó fogalmakat, összefüggéseket, szabályokat, folyamatokat, eljárásokat.

- Rendelkezik a szabálysértési és más rendészeti és igazgatási eljárások önálló végzésére jogosító átfogó ismeretekkel.

- Ismeri a rendészet- technikai eszközöket és azok alkalmazási területeit.

- Megérti a vámügyi jogszabályok hatókörét, valamint a vámügy küldetését és jogi meghatározásait.

- Ismeri a pénzügyőri intézkedésekkel szembeni panaszok, közérdekű bejelentések kivizsgálásának rendjét.

- Ismeri a vámeljárásokat, átlátja egyes vámeljárások teljes folyamatát, ismeri ezek összefüggéseit.

- Ismeri a rendészeti szakterület tevékenységét meghatározó eljárások jogszabályi hátterét, folyamatát, összefüggéseit.

- Ismeri a kereskedelmi tevékenységeket és az ellátási láncot.

- Ismeri az adó- és vámhatóság vámigazgatási és rendészeti szakterületének munkájához kapcsolódó más szakmai területek tevékenységének alapvető jellemzőit, struktúráját, működését.

**7.3.2.2. Képesség:**

- A vámigazgatási és a rendészeti szakmai ág tevékenységi körében felmerülő feladatok megoldásában képes alkalmazni a megismert fogalmakat, szabályokat, összefüggéseket, folyamatokat, amely alapján képes szakmai kérdések értelmezésére.

- Megérti, képes nyomon követni és megtartani a gazdasági társaságokkal kapcsolatos információkat. Képes a jogi keretrendszerrel kapcsolatos tudás alkalmazására.

- Képes a rendészeti-technikai eszközök alkalmazásával az ellenőrzések hatékony végrehajtására.

- Képes felismerni a rendészeti eljárásokat, feltárni a jogsértéseket és képes megtenni a szükséges intézkedéseket.

- Képes a szakterület szakmai tevékenységét meghatározó – szabálysértési, közigazgatási és egyéb rendészeti - ismeretek gyakorlati alkalmazására.

- Képes a rendszeresen előforduló áruk felismerésére és a leírásuknak megfelelő osztályozására okmányellenőrzés, illetve fizikai ellenőrzés alapján.

- Képes meghatározni az áruk vámjogi státuszát, továbbá képes a vámvizsgálatok biztonságos elvégzésére, a vámáru-nyilatkozatok feldolgozására.

- Képes a rendészeti intézkedések és a rendészeti szakmai ág tevékenységével összefüggő hatósági aktusok végrehajtására, azok kikényszerítésére szolgáló módszertan alkalmazására.

**7.3.2.3. Attitűd:**

- Nyitott a vámigazgatási és rendészeti szakmai ág tevékenységével kapcsolatos új és specifikus ismeretek megszerzésére, az új eszközökkel és módszerekkel kapcsolatban.

- Fontosnak tartja az adó- és vámhatóság vámigazgatási és rendészeti szakterülete gondolkodás- és szemléletmódjának hiteles közvetítését.

**7.3.2.4. Autonómia és felelősség:**

- Önállóan és felelősséggel vesz részt az adó- és vámhatóság vámigazgatási és rendészeti szakmai ágának tevékenységével kapcsolatos szervezeten belüli és azon kívüli szakmai fórumok munkájában.

**C/ A képzés további jellemzői**

**8. Az alapképzés jellemzői:**

**8.1. Idegennyelvi követelmény:** A jelentkezéshez és a felvételhez szükséges idegennyelvi követelményt a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló [2011. évi CXXXII. törvény](https://njt.hu/jogszabaly/2011-132-00-00) felhatalmazása alapján kiadott jogszabály határozhat meg.

**8.2. A szak speciális képzésszervezési, módszertani jellemzői:**

8.2.1. Szakmai gyakorlatra vonatkozó követelmények: A szakmai gyakorlatra a képzés 2, 4., 6. és 7. félévében kerül sor 24 hét időtartamban, összesen 960 órában. A szakmai gyakorlat részletes követelményeit a szak tanterve határozza meg.